APSTIPRINĀTS

ar Centrālās finanšu un līgumu aģentūras

2025. gada 7.maija

rīkojumu Nr.39-1-4/120

**GRANTA PROJEKTU KONKURSA**

**“Ukrainas sociālās infrastruktūras objektu atjaunošana Černihivas apgabalā”**

**NOLIKUMS**

RĪGA, 2025

SATURS

[1. KONKURSA APRAKSTS 3](#_Toc196836155)

[2. KONKURSA NOTEIKUMI 4](#_Toc196836159)

[3. PROJEKTA IESNIEGUMA SAGATAVOŠANA UN IESNIEGŠANA 7](#_Toc196836168)

[4. PROJEKTU IESNIEGUMU ATLASE UN VĒRTĒŠANA 10](#_Toc196836173)

[5. PROJEKTU ĪSTENOŠANA 13](#_Toc196836177)

[6. CITI NOTEIKUMI 17](#_Toc196836180)

[7. PIELIKUMI 18](#_Toc196836181)

# KONKURSA APRAKSTS

## Pamatojums

Centrālā finanšu un līgumu aģentūra (turpmāk – Aģentūra) izsludina konkursu, pamatojoties uz Ministru kabineta 04.02.2025. rīkojumā Nr. 67 “Par apropriācijas pārdali no budžeta resora “74. Gadskārtējā valsts budžeta izpildes procesā pārdalāmais finansējums” programmas 18.00.00 “Finansējums valsts drošības stiprināšanas pasākumiem” uz Ārlietu ministrijas, Finanšu ministrijas un Satiksmes ministrijas budžetu” (turpmāk – MK rīkojums) noteikto.

Nolikums nosaka terminēta (vienreizēja) granta projektu konkursa “Ukrainas sociālās infrastruktūras objektu atjaunošana Černihivas apgabalā” (turpmāk – konkurss) norisi.

Grants ir maksājums attīstības sadarbības projekta īstenotājam, lai īstenotu projektu, kuru tas iesniedzis granta projektu konkursam un kuru finansēšanai ir apstiprinājusi Aģentūra.

## Konkursa mērķis

Konkursa mērķis ir atbalstīt Ukrainas sociālās infrastruktūras objektu atjaunošanu Černihivas apgabalā.

|  |  |  |  |
| --- | --- | --- | --- |
| Nr. p.k. | Objekta nosaukums | Objekta adrese | Tehniskie projekti |
| 1. | Dmitrivskas ciema padomes pašvaldības iestāde “Dmitrivskas licejs” (kapitālais remonts – jumta remonts, termoizolācija, virtuves remonts, ugunsdrošība) | 21, Nezaležnosti iela, ciems Dmitrivka, Černihivas apgabals, Ukraina, 16572 | [Links](https://cflagovlv.sharepoint.com/:f:/s/ASD/EmizhczwZINHrdRfWaAlleABLIDSiEkw95APNZne5FI4Vw?e=N7cnKs) |
| 2. | Ripku ciema padomes pašvaldības iestāde “Zamhlajas licejs” (ēkas daļas rekonstrukcija patvertnes izveide) | 3, Сentraļna iela, ciems Zamhlai, Černihivas apgabals, Ukraina, 15006 | [Links](https://cflagovlv.sharepoint.com/:f:/s/ASD/EmRkGjauI-hBjvPzE0aQ4pYBR_Tq84c4emoY6YYugSLfwA?e=XwfRc2) |
| 3. | Tupičivas ciema padomes pašvaldības iestāde “Tupičivas licejs” (kapitālais remonts - plaisa sienā, jumta maiņa, siltināšana) | 40, Černihivska iela, ciems Tupičiv, Černihivas apgabals, Ukraina, 15150 | [Links](https://cflagovlv.sharepoint.com/:f:/s/ASD/ErFoki0R2aJEm4L8VMt5D2cBBbRqNsZn2O3vTB96AA2wQQ?e=Kwnrcf) |

## Pieejamais finansējums un īstenošanas laiks

Konkursa ietvaros kopējais pieejamais Latvijas valsts budžeta finansējums 2025. gadā ir 1 500 000,00 EUR (viens miljons pieci simti tūkstoši *euro* un 00 centi) no valsts budžeta apakšprogrammas 38.01.00 “Eiropas Savienības pirmsstrukturālo, strukturālo un citu finanšu instrumentu koordinācija”.

Projekta īstenošanas laiks: no līguma spēkā stāšanās dienas, kurš noslēgts starp projekta iesniedzēju un Aģentūru. Līguma izpildes termiņš ir 2025.gada 31.decembris.

Izmaksu attiecināmības periods ir no līguma spēkā stāšanās dienas līdz 2025.gada 31.decembrim.

Finansējums projektiem tiks piešķirts prioritārā secībā atbilstoši projektu iesniegumu vērtēšanā iegūto punktu skaitam.

# KONKURSA NOTEIKUMI



## Projekta iesniedzēji

Projekta iesniegumu var iesniegt un grantu var saņemt Latvijas Republikas tiešās un pastarpinātās valsts pārvaldes un pašvaldību iestādes, atvasinātas publiskas personas, kā arī Latvijas Republikā reģistrētas biedrības, nodibinājumi, komersanti, arodbiedrības un citi tiesību subjekti.

Grantu nevar saņemt politiskās partijas un to apvienības, kā arī fiziskas personas.

## Līdzfinansētāji

Lai veicinātu projektu iesniedzēju atbildību par projekta rezultātiem, projekta iesniedzēji tiek aicināti sniegt savu līdzfinansējumu vai piesaistīt trešo personu līdzfinansējumu projekta īstenošanai.

Līdzfinansētājs var būt tiešās un pastarpinātās valsts pārvaldes un pašvaldību iestādes, atvasinātas publiskas personas, kā arī biedrības, nodibinājumi, komersanti, arodbiedrības un citi tiesību subjekti.

Līdzfinansētājs nevar būt politiskās partijas un to apvienības, kā arī fiziskas personas.

## Projekta īstenošanas periods

**Projekta īstenošanas sākums: no līguma spēkā stāšanās dienas, kurš noslēgts starp projekta iesniedzēju un Aģentūru**

**Projekta īstenošanas beigas: 2025. gada 31. decembris**

Projekta iesniedzējs var paredzēt vēlāku projekta īstenošanas sākuma termiņu un ātrāku projekta īstenošanas beigu termiņu, taču nedrīkst paredzēt vēlāku projekta īstenošanas beigu termiņu.

Projekta iesniedzēja norādītais projekta īstenošanas sākuma un beigu datums nosaka izmaksu attiecināmības periodu.

Ja objektīvu apstākļu dēļ projektu nav iespējams īstenot norādītajos termiņos (piemēram, projektu iesniegumu vērtēšana un lēmuma pieņemšana par granta piešķiršanu vai nepiešķiršanu ieilgst, ieilgst projektu reģistrācija), Aģentūra lemj par termiņa pagarinājumu.

Ja rodas neparedzēti apstākļi, kuru dēļ nav iespējams īstenot laikā būvdarbus, Aģentūra izvērtē projekta iesniedzēja sniegto pamatojumu.

Aģentūra var pagarināt projekta īstenošanas beigu termiņu, ja projekta īstenošanai ir pieejams finansējums. Pagarinājumam nosakot jaunu termiņu.

## Granta apmērs

Maksimālais granta apmērs, ko var piešķirt viena projekta īstenošanai, ir 750 000,00 EUR (septiņi simti piecdesmit tūkstoši *euro* un 00 *centi*).

Projekta iesniedzējs ir tiesīgs iesniegt projekta iesniegumu par lielāku summu nekā maksimālais granta apmērs.

Šādā gadījumā:

1. projekta iesniedzējs apņemas segt no saviem finanšu līdzekļiem budžeta daļu, kas pārsniedz Aģentūras piešķirto projektam paredzēto summu;
2. projekta iesniedzējs piesaista projektā citus līdzfinansētājus, kas apņemas segt no saviem finanšu līdzekļiem budžeta daļu, kas pārsniedz Aģentūras piešķirto projektam paredzēto summu.

Ja projekta budžetā paredzēts līdzfinansējums, projekta iesniedzējs projekta iesniegumā norāda informāciju par līdzfinansētāju, precīzu līdzfinansējuma summu un avotu, summu, ko Aģentūra piešķir un projekta iesniegumam pievieno 4.pielikumu. Ja līdzfinansējumu plānots piesaistīt ķermeniskas vai bezķermeniskas lietas veidā (natūrā), to nepieciešams novērtēt naudas izteiksmē un iekļaut projekta kopējās izmaksās.

## Projekta īstenošanas vieta

Projekta īstenošanas vieta ir Černihivas apgabals Ukrainā.

## Izmaksu atbilstība un neattiecināmās aktivitātes

Attiecināmās izmaksas noteiktas nolikuma 1. pielikumā “Attiecināmo izmaksu klasifikācija”.

Projekta iesniedzējs, sagatavojot projekta iesniegumu, projekta budžetā iekļauj visas projekta īstenošanai nepieciešamās izmaksas, bet no konkursa ietvaros pieejamiem Latvijas valsts budžeta līdzekļiem paredz segt tikai tās izmaksas, kas saskaņā ar attiecināmo izmaksu klasifikāciju (nolikuma 1. pielikums) ir uzskatāmas par attiecināmām izmaksām.

Projekta budžetā paredzēto izmaksu segšanai, kas attiecināmo izmaksu klasifikācijā nav noteiktas kā attiecināmās izmaksas, drīkst izmantot tikai projektā piesaistīto līdzfinansējumu, kas var būt gan finanšu līdzekļu veidā, gan naudas izteiksmē novērtējamas ķermeniskas vai bezķermeniskas lietas veidā (natūrā).

**Par projektā neattiecināmām tiek uzskatītas aktivitātes apakšgrantu piešķiršanai un militārā atbalsta sniegšanai, tai skaitā militārā ekipējuma vai pakalpojumu finansēšanai, piegādāšanai, kā arī jebkāda veida atbalstam Ukrainas militārpersonām.**

Projekta aktivitātes nedrīkst būt peļņas avots.

## Fizisko personu datu aizsardzība

Atbilstoši Eiropas Parlamenta un Padomes 2016. gada 27. aprīļa regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ direktīvu [95/46/EK](http://eur-lex.europa.eu/eli/dir/1995/46/oj/?locale=LV) (Vispārīgā datu aizsardzības regula) (turpmāk – Datu regula) Aģentūra kā pārzinis konkursa organizēšanai veic projekta iesniedzēja un tā dokumentācijā norādīto personu personas datu apstrādi (vārds, uzvārds, personas kods, kvalifikācija (CV), kontaktinformācija un cita informācija, ko projekta iesniedzējs ir norādījis savā projekta iesniegumā, kā arī informācija, kas iegūta no publiskām datu bāzēm, piemēram, pārbaudot vai projekta iesniedzējs vai tā pārstāvošās personas nav iekļautas Sankciju sarakstos), rīkojoties atbilstīgi Datu regulas 6. panta 1. punkta e) apakšpunktā noteiktajam, tas ir, apstrāde ir vajadzīga, lai izpildītu uzdevumu, ko veic sabiedrības interesēs vai īstenojot pārzinim likumīgi piešķirtās oficiālās pilnvaras. Aģentūra kā pārzinis informē, ka tā saglabās visu konkursa ietvaros saņemto informāciju, tajā skaitā no publiskām datu bāzēm iegūto, 6 mēnešus pēc konkursa beigām. Gadījumā, ja Aģentūra kā pārzinis saņem sūdzību vai pretenziju par pieņemto lēmumu, ievērojot Administratīvā procesa likuma nosacījumus, visa konkursa ietvaros apstrādātā informācija (tajā skaitā, projekta iesniegumi un tiem pievienotie dokumenti) tiks saglabāta līdz galējam noregulējumam, pamatojoties uz Datu regulas 6. panta 1. punkta f) apakšpunktu.

Konkursa projekta apstiprināšanas gadījumā konkursa projekta dokumentācija pilnībā vai daļēji tiek pievienota granta līgumam, attiecinot uz to 5 gadu glabāšanas termiņu atbilstīgi grāmatvedības uzskaites prasībām un Aģentūras kā pārziņa revīzijas tiesības uzraudzīt projekta realizāciju un atbilstību noslēgtā granta līguma noteikumiem.

Projekta iesniedzējs ir atbildīgs par projekta pieteikumā norādītajiem trešo personu datiem un apliecina, ka ir nodrošinājis tiesisku šo personu datu apstrādi, t.sk. ir informējis personu par personas datu apstrādes apstākļiem, kas minēti šajā nodaļā. Projekta iesniedzējs ir informēts, ka pretenziju saņemšanas gadījumā par personas datu apstrādi no personām, kuras tas ir norādījis savā pieteikumā, Aģentūrai ir regresa prasījuma tiesības piedzīt visus nodarītos kaitējumus un zaudējumus no projekta iesniedzēja.

Personas datu pārzinis konkursa ietvaros ir Aģentūra, reģ. Nr.: 90000812928, Smilšu iela 1, Rīga, LV-1919, tālrunis: +371 22099777, e-pasts: [pasts@cfla.gov.lv](mailto:pasts@cfla.gov.lv). Aģentūras kontaktinformācija ar personas datu apstrādi saistītajos jautājumos ir privacy@cfla.gov.lv vai pasts@cfla.gov.lv.

# PROJEKTA IESNIEGUMA SAGATAVOŠANA UN IESNIEGŠANA



## Projekta iesnieguma sagatavošana

**Piesakoties dalībai konkursā, projekta iesniedzējs aizpilda projekta iesnieguma veidlapu (nolikuma 2. pielikums) un iesniedz Aģentūrai nolikumā noteiktajā kārtībā un termiņā.**

Projekta iesniedzējs konkursam var iesniegt vienu vai vairākus projekta iesniegumus, par katru objektu iesniedzot atsevišķu projekta iesniegumu.

**Projekta iesniegumam pievieno šādus dokumentus (norādītajā secībā):**

1. projekta budžeta tāmi (nolikuma 3. pielikums) “Projekta budžeta tāmes paraugs”;
2. projekta iesniedzēja apliecinājumu (nolikuma 5. pielikums) “Projekta iesniedzēja apliecinājuma paraugs”;
3. visu projekta īstenošanā iesaistīto personu elektroniski parakstītus dzīves aprakstus (*Curriculum vitae*);
4. ja plānots piesaistīt līdzfinansējumu – apliecinājumu par līdzfinansējuma piešķiršanu.

Projekta iesniegumu un tam pievienotos dokumentus paraksta ar drošu elektronisko parakstu un laika zīmogu iesniedzēja pārstāvis ar pārstāvības tiesībām vai tā pilnvarota persona. Ja iesniegumu paraksta pilnvarota persona, jāpievieno personai ar pārstāvības tiesībām izdota pilnvara (parakstīta ar drošu elektronisko parakstu vai skenēts dokumenta oriģināls PDF formātā).

Projekta iesniegumu un tā pielikumus sagatavo latviešu valodā. Iesniedzot ārvalstu līdzfinansētāju apliecinājuma vēstules, projekta īstenošanā iesaistīto personu dzīves aprakstus (*Curriculum vitae*), projektā piesaistītā ārvalstu līdzfinansētāja apstiprinājuma vēstuli angļu valodā, to tulkojums latviešu valodā nav nepieciešams. Ja tiek iesniegti dokumenti citā svešvalodā, tiem pievieno tulkojumus latviešu valodā, ko apliecinājusi projekta iesniedzēja paraksta tiesīgā vai pilnvarotā persona.

**Projekta iesniegumu sagatavo elektroniska dokumenta formā**, to noformē atbilstoši Dokumentu juridiskā spēka likumā, Elektronisko dokumentu likumā un Ministru kabineta 2005. gada 28. jūnija noteikumos Nr. 473 “Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām” noteiktajām prasībām. Projekta iesniegumam (projekta iesnieguma veidlapai kopā ar visiem pielikumiem vai atsevišķi projekta iesnieguma veidlapai, projekta budžeta tāmei un projekta iesniedzēja apliecinājumam, visu projekta īstenošanā iesaistīto personu dzīves aprakstiem un apliecinājumam par līdzfinansējuma piešķiršanu, ja plānots piesaistīt līdzfinansējumu) jābūt parakstītam ar drošu elektronisko parakstu un apliecinātam ar laika zīmogu (par projektu iesniegumu iesniegšanu skatīt 3.2. punktu).

**Gadījumā, ja vērtēšanas laikā līdz lēmuma par granta piešķiršanu vai nepiešķiršanu pieņemšanai iesniegtā dokumenta kopija nav apliecināta atbilstoši normatīvo aktu prasībām, Aģentūra, ir tiesīga pieprasīt, lai Aģentūras noteiktajā termiņā projekta iesniedzējs uzrāda apliecinātu kopiju vai dokumenta oriģinālu.**

Projekta iesniedzējs ir atbildīgs par projekta iesniegumā sniegto informāciju, veiktajiem aprēķiniem, risku novērtējumu un projekta īstenošanu kopumā.

Projekta budžeta izmaksas tiek norādītas eiro. Budžetā iekļauj visas projekta īstenošanai nepieciešamās izmaksas, kas ir pamatotas un projekta specifikai atbilstošas. Projekta budžetu izstrādā saskaņā ar nolikuma 3. pielikumā noteikto projekta budžeta tāmes paraugu.

**Izstrādājot projekta budžetu, projekta iesniedzējs ņem vērā:**

1. maksimālo granta apmēru, ko var piešķirt projekta īstenošanai;
2. attiecināmās izmaksas (projekta īstenošanas izmaksas un administratīvās izmaksas) saskaņā ar nolikuma 1. pielikumā noteikto attiecināmo izmaksu klasifikāciju;
3. visus attiecināmos nodokļus un sociālās apdrošināšanas iemaksas;
4. vidējo tirgus cenu par līdzvērtīgu preci, darbu vai pakalpojumu Ukrainā;
5. Ministru kabineta 2010. gada 27. jūlija noteikumu Nr. 672 “Noteikumi par attīstības sadarbības projekta īstenošanā iesaistītās personas maksimālo atlīdzību, dienas naudu un viesnīcas (naktsmītnes) izdevumu apmēru” regulējumu attiecībā uz projektā iesaistītā personāla atalgojumu, dienas naudas apmēru un izdevumiem par naktsmītni.

Ja projektā ir paredzēts projekta iesniedzēja līdzfinansējums, to norāda projekta iesniegumā un iekļauj budžeta tāmē, un iesniedz apliecinājumu par līdzfinansējuma piesaisti (nolikuma 4.pielikums). Ja projektā ir paredzēts piesaistīt citus līdzfinansētājus, to norāda projekta iesniegumā un apliecinājumā par līdzfinansējuma piešķiršanu un iekļauj budžeta tāmē.

Atbilstoši attiecināmo izmaksu klasifikācijai (nolikuma 1. pielikums) ekspertu darbs tiek iekļauts administratīvo izmaksu sastāvā.

Projekta iesniedzējs ir atbildīgs par attiecināmo izmaksu pareizu aritmētisko aprēķinu. Ja aprēķinā ir aritmētiskas kļūdas, apstiprinātam projekta iesniegumam papildu valsts budžeta finanšu līdzekļi netiek piešķirti.

**Projekta iesniedzējs nodrošina projekta publicitāti** gan tā īstenošanas laikā, gan pēc īstenošanas, tajā skaitā, izmantojot savu tīmekļvietni, ja tāda ir, izsūtot preses relīzes, kā arī izplatot informāciju sociālajos tīklos.

Jebkuru saturu, kas varētu tikt interpretēts kā pretrunīgs vai sensitīvs, saskaņot ar Aģentūru, nosūtot elektroniski uz e-pasta adresi: [sadarbiba@cfla.gov.lv](mailto:sadarbiba@cfla.gov.lv) . Tas palīdz izvairīties no iespējamiem pārpratumiem vai nevēlamām publicitātes sekām.

Aģentūrai ir tiesības pieprasīt no granta saņēmēja informāciju par granta projekta norisi jebkurā tā stadijā. Informācija par granta projektiem tiks izmantota publiskās komunikācijas vajadzībām, tajā skaitā izplatot informāciju Aģentūras sociālo mediju kontos (*Facebook, X* u.c.). Papildus granta projekta atskaites tekstuālam aprakstam Aģentūra var pieprasīt vizuālu informāciju komunikācijas vajadzībām: fotogrāfijas un/vai video materiālus par projektu.

## Projekta iesnieguma iesniegšana

**Projekta iesniegšanas termiņš ir līdz 2025. gada 6. jūnija plkst. 23:59.**

Elektroniska dokumenta formā sagatavotais projekta iesniegums (parakstīts ar drošu elektronisko parakstu un apliecināts ar laika zīmogu) jānosūta Aģentūras Attīstības sadarbības departamentam līdz 2025. gada 6. jūnija plkst. 23:59 uz e-pasta adresi: sadarbiba@cfla.gov.lv e-pasta temata ailē norādot “Granta projektu konkurss”.

Projekta iesniegumu atvēršana un pārbaude tiks veikta tikai pēc projektu iesniegumu iesniegšanas termiņa beigām.

Projekta iesniedzējs līdz projektu iesniegumu iesniegšanas termiņa beigām ir tiesīgs grozīt iesniegto projekta iesniegumu, iesniedzot Aģentūrai rakstisku paziņojumu elektroniski, kurā norāda veiktos grozījumus.

Pēc termiņa beigām iesniegtie dokumenti netiks vērtēti.

## Projektu iesnieguma atsaukšana

Projekta iesniedzējs līdz granta līguma noslēgšanai ir tiesīgs atsaukt iesniegto projekta iesniegumu, Aģentūrai iesniedzot rakstisku paziņojumu elektroniski.

Projekta iesnieguma atsaukumam ir bezierunu raksturs, un tas izslēdz projekta iesniedzēju no tālākas dalības konkursā.

## Papildu informācija projekta iesnieguma sagatavošanai

Lai saņemtu papildu informāciju par konkursu, ieinteresētā persona ir tiesīga iesniegt Aģentūrai iesniegumu ar jautājumiem par konkursu un iesniedzamajiem dokumentiem.

Iesniegumu ar jautājumiem par konkursu iesniedz elektroniski, nosūtot uz e-pasta adresi: sadarbiba@cfla.gov.lv. Nosūtot elektronisku iesniegumu (e-pastu), ieinteresētā persona un projekta iesniedzējs piekrīt elektroniskai sarakstei bez elektroniskā paraksta. Ja Aģentūra no ieinteresētās personas ir saņēmusi elektronisku iesniegumu (e-pastu), tad Attīstības sadarbības departaments kā konkursa sekretariāts sagatavo rakstisku atbildi (e-pastā).

Lai atbildes uz ieinteresēto personu jautājumiem būtu pieejamas visām ieinteresētajām personām, Aģentūra tās publicē Aģentūras tīmekļvietnē, nenorādot personu, kas uzdevusi jautājumu.

Aģentūra nesniedz informāciju par citu personu iesniegtajiem projektu iesniegumiem.

# PROJEKTU IESNIEGUMU ATLASE UN VĒRTĒŠANA



## Projektu iesniegumu atvēršana

Pirms vērtēšanas uzsākšanas Aģentūras Attīstības sadarbības departaments kā grantu projektu konkursa sekretariāts(turpmāk – sekretariāts) atver saņemtos projektu iesniegumus nākamajā darbdienā pēc projektu konkursa nolikumā noteiktā projektu iesniegumu iesniegšanas termiņa beigām, piešķirot tiem identifikācijas numurus.

Sekretariāts projekta iesniegumus, kas saņemti pēc projektu konkursa nolikumā noteiktā termiņa, neizskata un informē par to projekta iesniedzēju.

## Projektu iesniegumu atlase

Pēc projekta iesniegumu saņemšanas sekretariāts pārbauda, vai attiecībā uz projekta iesniedzēju nav iestājušies gadījumi, kad projekta iesniegumu noraida un tālāk nevērtē.

**Sekretariāts projekta iesniegumu noraida (nenodod komisijai vērtēšanai) gadījumā, ja:**

* + - 1. projekta iesniedzējs un/vai līdzfinansētājs neatbilst konkursa nolikuma 2.1. un 2.2. apakšpunktos noteiktajām prasībām;
      2. ir pasludināts projekta iesniedzēja un/vai līdzfinansētāja maksātnespējas process, ierosināta tiesiskās aizsardzības procesa lieta vai tiek īstenots tiesiskās aizsardzības process, apturēta vai pārtraukta projekta iesniedzēja saimnieciskā darbība vai izdarīta atzīme Latvijas Republikas Uzņēmumu Reģistrā par projekta iesniedzēja un/vai līdzfinansētāja likvidācijas uzsākšanu;
      3. projekta iesniedzējam un/vai līdzfinansētājam ir Valsts ieņēmumu dienesta administrēto nodokļu (nodevu) parāds, kas kopsummā pārsniedz 150,00 EUR (viens simts piecdesmit *euro*);
      4. projekta iesniedzējs un/vai līdzfinansētājs vai persona, kura ir projekta iesniedzēja un/vai līdzfinansētāja valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju un/vai līdzfinansētāju ar filiāli saistītās darbībās, ar tādu prokurora priekšrakstu par sodu vai tiesas spriedumu, kas stājies spēkā un kļuvis neapstrīdams un nepārsūdzams, ir atzīta par vainīgu jebkurā no šādiem noziedzīgiem nodarījumiem:
      5. kukuļņemšana, kukuļdošana, kukuļa piesavināšanās, starpniecība kukuļošanā, neatļauta piedalīšanās mantiskos darījumos, neatļauta labuma pieņemšana, komerciāla uzpirkšana, prettiesiska labuma pieprasīšana, pieņemšana un došana vai tirgošanās ar ietekmi pret projekta iesniedzēju, līdzfinansētāju vai kādu projekta dalībnieku ir piemērotas starptautiskās vai nacionālās sankcijas vai būtiskas finanšu tirgus intereses ietekmējošas Eiropas Savienības vai Ziemeļatlantijas līguma organizācijas dalībvalsts noteiktās sankcijas, kuras ietekmē projekta izpildi;
      6. projekta iesniedzējam un/vai līdzfinansētājam pastāv saiknes ar jurisdikcijām, kas nodokļu nolūkos nesadarbojas[[1]](#footnote-2), atbilstoši Eiropas Komisijas 2020. gada 14. jūlija ieteikumam (ES) 2020/1039 par valsts finansiālā atbalsta piešķiršanu uzņēmumiem Eiropas Savienībā atkarībā no tā, vai nepastāv saiknes ar jurisdikcijām, kas nesadarbojas;
      7. Aģentūra iepriekš ar projekta iesniedzēju ir izbeigusi granta līgumu granta saņēmēja pienākumu nepildīšanas dēļ.

Sekretariāts pārbauda, vai projektu iesniegumi ir noformēti atbilstoši konkursa nolikuma 3.1. punktā noteiktajām prasībām. Konstatējot trūkumus projektu iesnieguma noformējumā (piemēram, trūkst kāds dokuments, projekta iesniegums nav parakstīts u.tml.), sekretariāts ne vairāk kā vienu reizi rakstiski (e-pastā) pieprasa projekta iesniedzējam papildu informāciju, norādot termiņu projekta iesnieguma precizēšanai.

Ja sekretariāta noteiktajā termiņā projekta iesniedzējs neiesniedz pieprasīto informāciju vai sniegtā informācija ir nepilnīga, projekta iesniegumu noraida un tālāk nevērtē.

Sekretariāts pēc pārbaudes veikšanas sagatavo vērtējamo projektu iesniegumu sarakstu un nodod projektu iesniegumus projektu iesniegumu vērtēšanas komisijai (turpmāk – komisija).

## Projektu iesniegumu vērtēšana

Projektu iesniegumu vērtēšanai Aģentūra ar direktora rīkojumu izveido komisiju.

Komisijas sastāvu un projektu izvērtēšanas kārtību nosaka nolikuma 8. pielikums “Projektu iesniegumu vērtēšanas komisijas nolikums”.

**Komisija pēc vērtējamo projektu iesniegumu saraksta saņemšanas ne vēlāk kā 20 (divdesmit) darbdienu laikā izvērtē projekta iesniegumus atbilstoši saturiskajiem kritērijiem un atbilstoši saņemtajam punktu skaitam pieņem lēmumu par to, kuri projektu iesniegumi tiek apstiprināti.**

Gadījumā, ja objektīvu iemeslu dēļ aizkavējas projektu iesniegumu vērtēšana, Aģentūra lemj par termiņa pagarināšanu projektu iesniegumu vērtēšanai, par ko sekretariāts informē projektu iesniedzējus elektroniski.

**Komisija vērtē projekta iesniegumus un piešķir par katru kritēriju noteiktu punktu skaitu atbilstoši nolikuma 6. pielikumā norādītajiem saturiskajiem kritērijiem.**

Maksimālais punktu skaits, ko ir iespējams saņemt vērtēšanā, ir 45 punkti. Projekta iesniegumu uzskata par atbilstošu vērtēšanas kritērijiem, ja tas ir novērtēts ar kopsummā vismaz 30 punktiem.

Vērtēšanas kritērijiem atbilstošos projektu iesniegumus sarindo pēc iegūtā kopējā punktu skaita visos kritērijos. Grantu piešķir projektu iesniegumiem, kas saņēmuši lielāku kopējo punktu skaitu un kuru atbalstīšanai konkursa maksimālais finansējums ir pietiekams.

**Projekta iesniegumu uzskata par neatbilstošu konkursa nosacījumiem un to noraida vai nepiešķir grantu projekta īstenošanai šādos gadījumos:**

1. projekta iesniegums neatbilst konkursa nolikumā norādītajām prasībām;
2. konkursā pieejamais finansējums nav pietiekams, lai piešķirtu grantu projekta īstenošanai;
3. ir objektīvs pamatojums, kāpēc Aģentūra nevar noslēgt granta līgumu ar projekta iesniedzēju (piemēram, nepārvaramas varas apstākļi, īpaši apstākļi saņēmējvalstī, kas liedz īstenot projektu);
4. projekta iesniedzējs vai persona, kura ir projekta iesniedzēja valdes vai padomes loceklis vai prokūrists, vai persona, kura ir pilnvarota pārstāvēt projekta iesniedzēju ar filiāli saistītās darbībās, vai cita projekta iesniegumā minētā persona ar tādu prokurora priekšrakstu par sodu vai tiesas spriedumu, kas stājies spēkā un kļuvis neapstrīdams un nepārsūdzams ir atzīta par vainīgu vai juridiskajai personai ir piemērots piespiedu ietekmēšanas līdzeklis par jebkuru no šādiem noziedzīgiem nodarījumiem: kukuļņemšana, kukuļdošana, kukuļa piesavināšanās, starpniecība kukuļošanā, neatļauta piedalīšanās mantiskos darījumos, neatļauta labuma pieņemšana, komerciāla uzpirkšana, prettiesiska labuma pieprasīšana, pieņemšana un došana vai tirgošanās ar ietekmi, ar nodokļu vai sociālā nodrošinājuma iemaksām saistītu pienākumu pārkāpums, smags profesionālās ētikas pārkāpums, tostarp faktu grozīšana, krāpšana, rīcība, kas saistīta ar noziedzīgu organizāciju, nelegāli iegūtu līdzekļu legalizēšana vai teroristu finansēšana, teroristu nodarījumi vai nodarījumi, kas saistīti ar teroristu darbībām, bērnu darbs un citi cilvēku tirdzniecības veidi, nelikumīga rīcība, čaulas sabiedrības izveide, bankrots, maksātnespēja vai likvidācijas procedūra;
5. ja dati par 4.punktā minēto izslēgšanas iemeslu nav pieejami Ministru kabineta noteiktajā informācijas sistēmā, projekta iesniedzējs iesniedz Aģentūrai tās noteiktajā termiņā, bet ārvalstī reģistrēta vai pastāvīgi dzīvojoša persona – vienlaikus ar projekta iesniegumu.
6. kāds no komisijas locekļiem vai ekspertiem ir ieinteresēts konkrēta projekta iesniedzēja izvēlē vai ir saistīts ar kādu no projekta iesniedzējiem un Aģentūrai nav iespējams novērst šo situāciju ar mazāk ierobežojošiem pasākumiem projekta iesniedzējiem.

Aģentūra projektu iesniegumus, kas nav atbalstīti finansējuma saņemšanai, glabā 6 mēnešus no lēmuma pieņemšanas brīža.

# PROJEKTU ĪSTENOŠANA



## Projektu apstiprināšana un līgumu slēgšana

Aģentūra, balstoties uz komisijas iesniegto ziņojumu, pieņem lēmumu par granta piešķiršanu, piešķiršanu ar nosacījumiem vai lēmumu nepiešķirt grantu, tajā skaitā finansējuma trūkuma dēļ.

Lēmumu par konkursa rezultātu paziņo visiem projekta iesniedzējiem vienlaicīgi, nosūtot vēstuli uz norādīto kontaktadresi.

Paziņojumu par konkursa rezultātiem Aģentūras tīmekļvietnē publicē nākamajā darbdienā pēc lēmuma pieņemšanas.

Grantu piešķir to projektu īstenošanai, kuru projekta iesniegumi atbilst vērtēšanas kritērijiem (nolikuma 6. pielikums) un vērtēšanā ieguvuši lielāko punktu skaitu.

Ja projekta iesniegumā vērtēšanas laikā tiek konstatētas kļūdas vai nepilnības, kas neietekmē vērtēšanas komisijas vērtējumu un kopējais projekta iesniegumam piešķirtais punktu skaits ir pietiekams, lai to atbalstītu, Aģentūra lēmumā par projekta iesnieguma apstiprināšanu var iekļaut nosacījumus, ka grantu piešķirs, ja projekta iesniedzējs Aģentūras noteiktajā termiņā veiks nepieciešamās izmaiņas projekta iesniegumā un iesniegs Aģentūrā precizētu projekta iesniegumu.

Minētie precizējumi var ietvert šādus nosacījumus:

* novērst informācijas pretrunas dažādās projekta iesnieguma sadaļās;
* izslēgt neattiecināmās aktivitātes;
* precizēt projekta īstenošanas laika grafiku;
* novērst aritmētiskās kļūdas projekta budžetā;
* precizēt atsevišķas budžeta pozīcijas atbilstoši noteiktajiem izmaksu ierobežojumiem;
* samazināt izmaksas, kas pārsniedz vidējās tirgus cenas Latvijā vai Ukrainā;
* izslēgt neattiecināmās izmaksas un izmaksas, kas nav nepieciešamas projekta aktivitāšu īstenošanai;
* precizēt projekta budžeta tāmes formu atbilstoši nolikumam pievienotajam paraugam;
* sniegt papildu informāciju, skaidrojumu vai pamatojumu, ja projekta iesniegumā (t.sk. budžeta tāmē) iekļautā informācija ir nepilnīga, neskaidra vai pretrunīga;
* veikt citus labojumus, lai nodrošinātu projekta iesnieguma atbilstību konkursa nolikuma prasībām.

Sekretariāts lēmumu nosūta projekta iesniedzējam elektroniski.

Ja lēmumā par projekta iesnieguma apstiprināšanu iekļauti nosacījumi projekta iesnieguma precizēšanai, sekretariāts izskata precizēto projekta iesniegumu un sniedz Aģentūrai informāciju par nosacījumu izpildi. Ja Aģentūras atzinums ir pozitīvs, tiek piedāvāts projekta iesniedzējam slēgt granta līgumu. Ja Aģentūras atzinums ir negatīvs vai projekta iesniedzējs nav nodrošinājis lēmumā ietverto nosacījumu izpildi noteiktajā termiņā, projekta iesniegumu noraida un par to rakstveidā informē projekta iesniedzēju.

Projekta iesniedzējam, kura projekta iesniegums atbalstīts finansēšanai, Aģentūra piedāvā slēgt granta līgumu, kura projekts ir pievienots nolikuma 7. pielikumā. Pēc lēmuma pieņemšanas projekta iesniedzējs un Aģentūra granta līgumu noslēdz 10 (desmit) darbdienu laikā.

Gadījumā, ja projekta iesniedzējs, kuram piešķirts lēmums par granta piešķiršanu, 10 (desmit) darbdienu laikā no lēmuma spēkā stāšanās dienas neparaksta granta līgumu, Aģentūra, ievērojot pieejamā finansējuma apjomu un konkursa nosacījumus, piedāvā slēgt granta līgumu nākamajam izvērtēšanā augstāk novērtētajam projekta iesniedzējam, kas ticis noraidīts finansējuma trūkuma dēļ. Šāda granta līguma slēgšana var tikt īstenota ar vairākiem projekta iesniedzējiem, kuri vērtēšanas rezultātā ierindoti nākamajās pozīcijās, ievērojot pieejamā finansējuma pietiekamību.

Ja vairākiem projektu iesniegumiem vērtējumā piešķirts vienāds punktu skaits, un pieejamais finansējums ir pietiekams, Aģentūra ir tiesīga slēgt granta līgumu ar visiem attiecīgajiem projekta iesniedzējiem.

Ja pieejamais finansējums nav pietiekams visu attiecīgo iesniedzēju projektu īstenošanai, Aģentūra piemēro nolikumā noteikto kārtību vienāda punktu skaita gadījumu izšķiršanai.

Vienāda punktu skaita gadījumā Aģentūra par izšķirošo kritēriju piedāvājuma izvēlē nosaka pēc lielākā būvniecības projektu skaita Ukrainā. Ja projektu iesniedzēju būvniecības projektu pieredze Ukrainas objektos būs vienāda, nākamais izšķirošais kritērijs piedāvājuma izvēlē ir augstākā projekta līgumcena būvniecības objektam Ukrainā.

Ja projektu iesniedzējiem ar vienādu punktu skaitu nav būvniecības pieredzes Ukrainā, tad par izšķirošo kritēriju nosaka projekta iesniedzēja pieredzi ārpus Eiropas Savienības pēc lielākā būvniecības projektu skaita, bet, ja neizpildās šis kritērijs, tad lielāko būvniecības projektu skaitu Eiropas Savienībā.

Ja projektu iesniedzējiem ar vienādu punktu skaitu nav būvniecības pieredzes Ukrainā un neizpildās kritērijs par augstāko projekta līgumcenu būvniecības objektam Ukrainā, tad par izšķirošo kritēriju nosaka augstāko projekta līgumcenu būvniecības objektam ārpus Eiropas Savienības, bet, ja neizpildās šis kritērijs, tad pēc augstākās projekta līgumcenas būvniecības objektam Eiropas Savienībā.

Ja kāds no uzaicinātajiem projekta iesniedzējiem atsakās slēgt granta līgumu, Aģentūra ir tiesīga attiecīgo finansējuma apjomu piedāvāt nākamajam augstāk novērtētajam projekta iesniedzējam. Ja nav iespējams noslēgt granta līgumu ar citiem atbilstošiem projekta iesniedzējiem, neizmantotā finansējuma summa netiek izmantota šī granta konkursa ietvaros.

## Projektu pārskati

Aģentūra uzrauga projekta īstenošanu, veicot projekta pārskatu pārbaudi.Veicot projekta pārskatu pārbaudi, Aģentūrai ir tiesības veikt pārbaudi projekta īstenošanas vietās. Pārbaudi uz vietas var veikt, par to iepriekš brīdinot granta saņēmēju ne vēlāk kā 2 stundas pirms pārbaudes.

Granta saņēmējam viena mēneša laikā pēc visu projektā paredzēto aktivitāšu īstenošanas, bet ne vēlāk kā līdz 2026. gada 15. janvārim jāiesniedz Aģentūrai pārskats par projekta īstenošanu (gala atskaite), kas sastāv no noslēguma ziņojuma (sagatavo saskaņā ar 7. pielikuma “Granta līguma projekts” 7. pielikumu) un finanšu pārskata (sagatavo saskaņā ar 7. pielikuma “Granta līguma projekts” 4. pielikumu).

Gadījumā, ja projekta īstenošanas termiņš ir pagarināts, granta saņēmējs gala atskaiti iesniedz viena mēneša laikā pēc visu projektā paredzēto aktivitāšu īstenošanas.

Projekta pārskati tiek sagatavoti latviešu valodā. Pamatojošie dokumenti tiek iesniegti orģinālvalodā, kādā tie ir sagatavoti.

Projekta noslēguma ziņojumam pievieno projekta aktivitāšu norisi un rezultātus pamatojošo dokumentu kopijas (piemēram, darba vizītes programma/darba kārtība, izstrādātās prezentācijas un informatīvie materiāli, dalībnieku saraksti un parakstu lapas, publicitātes materiāli, dalībnieku aizpildītās projekta vērtējuma anketas u.tml.).

Finanšu pārskatā un tā pielikumos summas norāda eiro. Izmaksām, kas projektā radušās citā valūtā, valūtas kurss tiek noteikts izmantojot maksājuma apliecinošā dokumentā norādīto valūtas kursu. Ja nav iespējams noteikt bankas kursu, izmantojot maksājumu apliecinošajā dokumentā norādīto, granta saņēmējs konvertācijai izmanto valūtas kursu, kas maksājuma apliecinošā dokumenta datumā pieejams Ukrainas Nacionālās bankas mājas lapā (*National Bank of Ukraine*) [**https://bank.gov.ua/en/markets/exchangerate**s](https://bank.gov.ua/en/markets/exchangerates)

Projekta finanšu pārskatam pievieno visu projekta izdevumus apliecinošo dokumentu (piemēram, līguma ar projektā iesaistīto personālu, rēķina, pavadzīmes, bankas konta izraksti projekta īstenošanas laikā, maksājuma uzdevumi, rīkojumi par komandējumiem, līgumi, iekāpšanas kartes u.tml.) elektroniskas kopijas. Nepieciešamības gadījumā Aģentūra ir tiesīga pieprasīt uzrādīt oriģinālus vai iesniegt to apliecinātas kopijas. Dokumenta kopiju var apliecināt projekta iesniedzēja paraksta tiesīgā vai pienācīgi pilnvarotā persona.

Granta saņēmēja paraksta tiesīgā vai pienācīgi pilnvarota persona ar savu parakstu apliecina pārskatā sniegto datu pareizību, un pārskatam pievienoto izdevumus apliecinošo dokumentu kopiju atbilstību oriģināliem.

**Projekta pārskatu sagatavo elektroniska dokumenta formā,** noformējot atbilstoši Elektronisko dokumentu nolikumā noteiktajam (tas ir parakstīts ar drošu elektronisko parakstu un apliecināts ar laika zīmogu), un nosūta Aģentūras Attīstības sadarbības departamentam uz e-pasta adresi: [pasts@cfla.gov.lv](mailto:pasts@cfla.gov.lv) , ar norādi “ASD Grantu Projekta pārskats”.

Aģentūra, vērtējot iesniegtos pārskatus līgumā norādītajā termiņā, saskaņā ar līguma punktiem ir tiesīga pieprasīt granta saņēmējam iesniegt papildu informāciju līgumā noteiktajā termiņā. Ja pēc iesniegtā pārskata izskatīšanas Aģentūra konstatē, ka granta saņēmējs finansējumu ir izlietojis neatbilstoši konkursa nolikumam, Aģentūra ir tiesīga pieprasīt granta saņēmējam atmaksāt neizlietotos, neatbilstoši vai nepamatoti izlietotos finanšu līdzekļus granta līgumā noteiktajā kārtībā un termiņā.

Ja Aģentūra projekta īstenošanas gaitā vai vērtējot iesniegto pārskatu konstatē, ka projekts netiek vai nav ticis īstenots atbilstoši projekta mērķim un uzdevumiem, Aģentūra ir tiesīga pieprasīt granta saņēmējam atmaksāt visu projektam piešķirto finansējumu.

Projekta īstenotājs nodrošina visas ar projekta īstenošanu saistītās dokumentācijas uzglabāšanu saskaņā ar normatīvajos aktos noteiktajām prasībām un termiņiem.

# CITI NOTEIKUMI

Aģentūra izbeidz konkursu, neslēdzot granta līgumu, šādos gadījumos:

1. visi iesniegtie projekta iesniegumi ir atzīti par neatbilstošiem konkursa nolikumā noteiktajiem kritērijiem un ir noraidīti;
2. ir objektīvs pamatojums (nepārvaramas varas apstākļi, pieejamo finanšu līdzekļu trūkums, specifiski apstākļi saņēmējvalstī, kas liedz īstenot projektu), kāpēc Aģentūra nevar stāties civiltiesiskajās attiecībās (slēgt granta līgumu) ar konkursa uzvarētāju.

# PIELIKUMI

1. pielikums “Attiecināmo izmaksu klasifikācija” uz 2 lpp.;
2. pielikums “Projekta iesnieguma veidlapa” uz 6 lpp.;
3. pielikums “Projekta budžeta tāmes paraugs” uz 3 lpp.;
4. Pielikums “Apliecinājums” uz 1 lpp.;
5. pielikums “Projekta iesniedzēja apliecinājuma paraugs” uz 2 lpp.;
6. pielikums “Projekta iesnieguma atlases prasības un vērtēšanas kritēriji” uz 4 lpp.;
7. pielikums “Granta līguma projekts” ar pielikumiem uz 13 lpp.

1. <https://data.consilium.europa.eu/doc/document/ST-15429-2017-INIT/en/pdf> [↑](#footnote-ref-2)